
ДО
ОБЩИНСКИ СЪВЕТ
ПОМОРИЕ



ДОКЛАДНА-ЗАПИСКА

от Иван Алексиев - Кмет на Община Поморие


Относно: Решение на ОС – Поморие за кандидатстване на Община Поморие с предложение за изпълнение на инвестиции по процедура за подбор на проекти BG-RRP-4.028 „Подкрепа за енергийно ефективни системи за улично осветление- Покана 2“ по Националния план за възстановяване и устойчивост на Република България, финансиран по линия на Механизма за възстановяване и устойчивост.


УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,


Министерство на енергетиката публикува покана за набиране на предложения за изпълнение на инвестиции по процедура BG-RRP-4.028 „Подкрепа за енергийно ефективни системи за улично осветление“, с финансиране по линия на Механизма за възстановяване и устойчивост - Покана 2. Инвестиция C4.I3 „Подкрепа за енергийно ефективни системи за улично осветление“, Компонент 4 „Нисковъглеродна икономика от Национален план за възстановяване и устойчивост, има за цел да повиши енергийната ефективност чрез технологично обновление и модернизиране на системите за външно изкуствено осветление, собственост на българските общини и да подобри условията на живот на населението.
Допустими кандидати са всички общини в Република България.
Уличното осветление е един от големите консуматори на енергия в общините, което оказва сериозно влияние на общото енергийното потребление. Предложенията за изпълнение на инвестиция по настоящата процедура следва задължително да водят до не по-малко от 30 % спестяване на първична енергия в системата/ите за външно изкуствено осветление, обект на интервенцията.
Община Поморие успешно изпълни проект „Рехабилитация и модернизация на общинската инфраструктура - системи за външно изкуствено осветление на територията на община Поморие“, Договор № BGENERGY-2.001-0058-C01, по Програма „Възобновяема енергия, енергийна ефективност, енергийна сигурност“, финансирана от Финансовия механизъм на Европейското икономическо пространство 2014-2021. Настоящата покана BG-RRP-4.028 дава възможност за инвестиции в системи за външно изкуствено осветление в други населени места от общината. 

По настоящата процедура допустими за финансиране са следните дейности:
· Демонтаж на съществуващи осветители, проводници и кабели;
· Доставка и монтаж на нови осветители, проводници и кабели;
· Доставка и монтаж на съоръжение/я за производство и съхранение на електрическа енергия от възобновяеми източници за собствено потребление в системата за ВИО;
· Извършване на строително монтажни работи, пряко свързани с реконструкцията на системата/ите за външно изкуствено осветление;
· Демонтаж на съществуващи средства за управление, доставка и монтаж на нови средства за управление, измерване и контрол, с възможност за надграждане и разширение, в т.ч. въвеждане или свързване към съществуваща система за автоматизация и управление на системата за външно изкуствено осветление;
· Изготвяне на технически/работен проект;
· Строителен надзор;
· Авторски надзор; 
· Управление на проекта и публичност;
· Изготвяне на доклад за оценка на резултатите от изпълнени мерки за енергийна ефективност за доказване на постигнатите резултати

Минималният и максималният размер на безвъзмездната финансова помощ за всеки отделен проект по тази процедура са, както следва: Минималната стойност на всяко проектно предложение не може да бъде по-малка от 100 000 лева и не може да надвишава 2 000 000 лева.
Безвъзмездната финансова помощ за проект е до 100 % от допустимите разходи.

Специфични условия по настоящата процедура са, както следва:
1. Крайният получател следва да постигне не по-малко от 30 % спестявания на първична енергия в системата/ите за външно изкуствено осветление, обект на инвестицията.
2. За доказване изпълнението на задължението по т. 1 крайният получател следва към окончателния отчет по проекта да представи доклад от сертифициран енергиен одитор (лица от регистъра по чл. 60, ал. 1 от Закона за енергийна ефективност) за оценка на резултатите от изпълнени мерки за енергийна ефективност.
3. Крайният получател се задължава да осигури устойчивост на проектните дейности, като:
a) за срок от минимум 5 години след одобрение на окончателния отчет по проекта не прехвърля правото на собственост върху обекта, изграден в резултат на инвестицията по настоящия Договор, не променя предназначението на активите, придобити в резултат на изпълнението на Проекта, както и не сключва договори от всякакъв характер с трети лица и/или извършва други действия, които биха могли да доведат до значително изменение в резултатите от Проекта;
b) застрахова обекта на финансиране срещу обичайните застрахователни рискове (като кражба, пожар и др.), както по време на изпълнението на проекта, така и за период от поне 5 години след одобрение на окончателния отчет по проекта;
c) за период от поне 5 години след одобрение на окончателния отчет по проекта осигурява поддръжка на инфраструктурата, обект на финансиране.
4. Крайният получател се задължава за период от 5 години след приключване на проекта да извършва ежегодни вноски във Фонда за декарбонизация в размер на 10 % от действително получените средства по настоящия проект. Условията и реда за това се уреждат с допълнително споразумение. Национален фонд за декарбонизация ще бъде създаден в рамките на Реформа 1 по Националния план за възстановяване и устойчивост
Крайният срок за подаване на проектни предложения е 2 април 2024 г. Кандидатстването се извършва изцяло по електронен път в системата ИСУН. 

Срок за изпълнение е 30.06.2025 г. Продължителността на изпълнение на всеки проект не следва да надвишава 15 (петнадесет) месеца.

         Община Поморие има готовност да кандидатства с предложение за изпълнение на инвестиции в системи за външно изкуствено осветление в следните населени места от Община Поморие – селата Козичино, Лъка, Горица, Страцин, Бата, Косовец, Белодол, Александрово, Габерово, Дъбник, Медово, Порой, Гълъбец“ по процедура №BG-RRP-4.028 „Подкрепа за енергийно ефективни системи за улично осветление - Покана 2“, с финансиране от Националния план за възстановяване и устойчивост, като един от изискуемите документи е Решение на Общинския съвет на общината за кандидатстване по процедурата. 

           Във връзка с гореописаното и съгласно условията за кандидатстване по процедура за подбор на предложения за изпълнение на инвестиции №BG-RRP-4.028 „Подкрепа за енергийно ефективни системи за улично осветление - Покана 2“, финансирана от Националния план за възстановяване и устойчивост ви предлагам да приемете следното:

РЕШЕНИЕ:

На основание чл. 21, ал. 1, т. 23 и ал. 2 от ЗМСМА:

1. Общински съвет - Поморие дава съгласие Община Поморие да кандидатства с предложение за изпълнение на инвестиции по процедура BG-RRP-4.028 „Подкрепа за енергийно ефективни системи за улично осветление - Покана 2“, с финансиране от Националния план за възстановяване и устойчивост. 
2. За срок от минимум 5 години след одобрение на окончателния отчет по проекта Община Поморие се задължава да не прехвърля правото на собственост върху обекта, изграден в резултат на инвестицията по настоя проект, да не променя предназначението на активите, придобити в резултат на изпълнението на проекта, както и да не сключва договори от всякакъв характер с трети лица и/или извършва други действия, които биха могли да доведат до значително изменение в резултатите от проекта. 
3. Община Поморие се задължава да застрахова обекта на финансиране срещу обичайните застрахователни рискове (като кражба, пожар и др.), както по време на изпълнението на проекта, така и за период от поне 5 години след одобрение на окончателния отчет по проекта. 
4. За период от поне 5 години след одобрение на окончателния отчет по проекта Община Поморие се задължава да осигурява поддръжка на инфраструктурата, обект на финансиране. 
5. Община Поморие се задължава за период от 5 години след приключване на проекта да извършва ежегодни вноски във Фонда за декарбонизация в размер на 10 % от действително получените средства по настоящия проект.
6. Общински съвет – Поморие дава съгласие Кметът на Община Поморие да предприеме и извърши всички необходими правни и фактически действия, в това число да вземе всички необходими решения в границите на своите правомощия, относно подготовката и комплектуването на проектно предложение, при спазване указанията на насоките за кандидатстване по процедура BG-RRP-4.028 „Подкрепа за енергийно ефективни системи за улично осветление - Покана 2“, с финансиране от Националния план за възстановяване и устойчивост.
7. Общински съвет – Поморие допуска на основание чл.60, ал.1 от АПК предварително изпълнение на настоящото решение въз основа на следните мотиви: Необходимост да бъдат защитени особено важни обществени интереси, като от закъснението на изпълнението, поради изключително кратките срокове за кандидатстване по програмата, може да последва значителна или трудно поправима вреда. 






ИВАН АЛЕКСИЕВ 
Кмет на Община Поморие

Съгласувал:
Росица Стоева
Директор Дирекция ПНИАО

Изготвил:
Валентина Димитрова
Главен експерт УП

